Temeljem članka 15. stavka 2. Zakona o javnoj nabavi („Narodne novine“, broj 120/16, 114/22, 48/26), članka 35. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) i članka 30. Statuta Općine Zemunik Donji“, broj ___općinsko vijeće Općine Zemunik Donji , na __ sjednici održanoj  dana ____________  2026. godine  d o n o s i 


P R A V I L N I K
O PROVEDBI POSTUPAKA JEDNOSTAVNE NABAVE



I. OPĆE ODREDBE

Članak 1.
[bookmark: _Hlk229324448]	Ovim Pravilnikom o provedbi postupaka jednostavne nabave uređuju se pravila, uvjeti i postupci jednostavne nabave robe i usluga procijenjene vrijednosti manje od 50.000,00 eura bez PDV-a, odnosno radova procijenjene vrijednosti manje od 100.000,00 eura bez PDV-a čiji je naručitelj Općina Zemunik Donji, a za koje nabave ne postoji obveza primjene odredbi Zakona o javnoj nabavi („Narodne novine“, broj 120/16, 114/22, 48/26, dalje u tekstu: ZJN 2016) sukladno članku 12. stavku 1. točki 1. ZJN 2016.

Članak 2.
U provedbi postupaka jednostavne nabave osim ovog Pravilnika obvezno je primjenjivati i druge važeće zakonske, podzakonske propise te druge akte koji se odnose na pojedini predmet nabave. 
Postupci jednostavne nabave procijenjene vrijednosti manje od 15.000,00 eura (bez PDV-a) provode se izdavanjem narudžbenice ili sklapanjem ugovora o jednostavnoj nabavi, na temelju prethodno istraženog tržišta, uz mogućnost korištenja elektroničkih sredstava komunikacije. Postupci jednostavne nabave procijenjene vrijednosti jednake ili veće od 15.000,00 eura (bez PDV-a), a manje od 50.000,00 eura (bez PDV-a) za robe, usluge odnosno manje od 100.000,00 eura (bez PDV-a) za radove provode se putem modula jednostavne nabave u Elektroničkom oglasniku javne nabave Republike Hrvatske (dalje u tekstu: EOJN RH).    

Članak 3.
	U provedbi postupaka jednostavne nabave Naručitelj je obvezan, u odnosu na sve gospodarske subjekte, poštovati načela javne nabave: načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.
	Način izračunavanja procijenjene vrijednosti nabave ne smije se koristiti s namjerom izbjegavanja primjene Zakona o javnoj nabavi ili odredaba ovog Pravilnika niti se smije osmišljavati provedba jednostavne nabave s namjerom da se određenim gospodarskim subjektima neopravdano da prednost ili ih se stavi u nepovoljan položaj.
	Postupci jednostavne nabave iz ovog Pravilnika moraju biti provedeni na način koji omogućava učinkovitu nabavu te ekonomično i svrhovito trošenje proračunskih sredstava.  

Članak 4.
	U svrhu sprječavanja sukoba interesa osobe koje sudjeluju u postupku nabave robe i usluga vrijednosti manje od 50.000,00 eura (bez PDV-a) odnosno nabave radova procijenjene vrijednosti manje od 100.000,00 eura (bez PDV-a) dužne su potpisati izjavu o nepostojanju ili postojanju sukoba interesa sukladno odredbama članaka 75. do 83. ZJN 2016, te ju ažurirati bez odgađanja ako nastupe promjene. 

Osobe koje sudjeluju u postupku nabave u smislu stavka 1. ovog članka smatraju se:
· članovi stručnog povjerenstva za nabavu
· osobe koje djeluju u ime Naručitelja
· osobe koje mogu utjecati na odlučivanje Naručitelja.


Članak 5.
	Naručitelj je obvezan voditi plan nabave i registar ugovora sukladno odredbama Zakona o javnoj nabavi i važećim podzakonskim propisima. Plan nabave i registar ugovora kao i sve njihove kasnije promjene moraju se objaviti u EOJN RH.


II. PRIPREMA I PROVEDBA POSTUPAKA JEDNOSTAVNE NABAVE 

Članak 6.
	Naručitelj je obvezan u planu nabave za kalendarsku godinu planirati sve predmete nabave čija je procijenjena vrijednost jednaka ili veća od 5.000,00 eura (bez PDV-a).
 


1. Jednostavna nabava procijenjene vrijednosti manje od 15.000,00 eura (bez PDV-a) 

Članak 7.
	Postupak jednostavne nabave procijenjene vrijednosti manje od 15.000,00 eura (bez PDV-a), naručitelj provodi izdavanjem narudžbenice ili sklapanjem ugovora o jednostavnoj nabavi na temelju jedne ili više dostavljenih ponuda po prethodno istraženom tržištu. 
	Narudžbenicu i Ugovor o jednostavnoj nabavi potpisuje odgovorna osoba Naručitelja.
.

Članak 8.
Za provedbu postupaka jednostavne nabave iz članka 7. ovog Pravilnika nije obvezno imenovanje stručnog povjerenstva za nabavu.
Ovisno o složenosti predmeta nabave, odgovorna osoba Naručitelja može imenovati osobe za pripremu i provedbu postupka.


Članak 9. 
Članovi stručnog povjerenstva za nabavu otvaraju, pregledavaju i ocjenjuju ponude na temelju uvjeta i zahtjeva iz poziva na dostavu ponude. 
Otvaranje ponuda nije javno, a ponude se otvaraju nakon isteka roka za dostavu ponuda.
U upisniku o zaprimanju ponuda evidentira se svaka zaprimljena ponuda prema redoslijedu zaprimanja.
Pregled i ocjena ponuda tajni su do donošenja obavijesti o odabiru ili poništenju postupka jednostavne nabave. 
O postupku otvaranja, pregleda i ocjene ponuda sastavlja se zapisnik, a upisnik o zaprimanju ponuda je sastavni dio zapisnika o otvaranju, pregledu i ocjeni ponuda. 

Članak 10. 
Za odabir ponude dovoljna je jedna pravovremeno pristigla ponuda koja udovoljava svim traženim uvjetima i zahtjevima iz poziva na dostavu ponude. 
	Obavijest o odabiru ponude ili obavijest o poništenju postupka jednostavne nabave s preslikom zapisnika o otvaranju, pregledu i ocjeni ponuda, ako postoji, obavezno se bez odgode šalje svakom ponuditelju elektroničkim putem putem mail-a ili putem zemaljske pošte, a postaje izvršna istekom dana slanja. 
	Ako je obavijest o poništenju postupka jednostavne nabave donesena jer nije pristigla nijedna ponuda, obavijest se obavezno bez odgode šalje svakom pozvanom gospodarskom subjektu elektroničkim putem putem mail-a ili putem zemaljske pošte, a postaje izvršna istekom dana slanja.

Članak 11.

	Na postupak provođenja jednostavne nabave, kao i na obavijest o odabiru ponude ili poništenju postupka jednostavne nabave, do iznosa procijenjene vrijednosti nabave 15.000,00 eura (bez PDV-a), prigovor nije dopušten.


2. Jednostavna nabava procijenjene vrijednosti jednake ili veće od 15.000,00 eura (bez PDV-a), a manje od 25.000,00 eura (bez PDV-a) za robe i usluge odnosno 45.000,00 eura (bez PDV-a) za radove

Članak 12. 
	 
U odluci o početku postupka jednostavne nabave moraju biti imenovani članovi stručnog povjerenstva za nabavu koji će pripremiti i provesti postupak jednostavne nabave.

Članak 13.
	U pripremi i provedbi postupka jednostavne nabave iz članka 12. ovog Pravilnika moraju sudjelovati najmanje tri člana stručnog povjerenstva za nabavu od kojih najmanje jedan mora imati važeći certifikat u području javne nabave.
Članovi stručnog povjerenstva za nabavu dužni su potpisati izjavu o postojanju ili nepostojanju sukoba interesa sukladno članku 4. ovog Pravilnika. 
 


Članak 14.
	Poziv na dostavu ponude šalje se najmanje trojici gospodarskih subjekata putem modula jednostavne nabave u EOJN RH. 
	Minimalni rok za dostavu ponuda je pet (5) dana od dana slanja poziva na dostavu ponude. 

Članak 15.
	Iznimno od odredbe članka 14. stavka 1. ovog Pravilnika poziv na dostavu ponude može se poslati najmanje jednom gospodarskom subjektu u sljedećim slučajevima:
- kada u provedenom postupku nije dostavljena nijedna ponuda te se postupak jednostavne nabave ponavlja, pod uvjetom da se nisu bitno izmijenili uvjeti i zahtjevi iz prvotnog poziva za dostavu ponude,
- kada ugovor može izvršiti samo određeni gospodarski subjekt zbog umjetničkih, tehničkih razloga ili zbog zaštite isključivih prava 
- iz razloga iznimne žurnosti izazvane događajima koji se nisu mogli unaprijed predvidjeti te nisu uzrokovani postupanjem od strane Naručitelja.
Razlozi iz stavka 1. ovoga članka moraju biti obrazloženi u pisanom obliku.
Iznimno, uz prethodno pisano obrazloženje odgovorne osobe Naručitelja, poziv na dostavu ponude može se uputiti jednom gospodarskom subjektu kada zbog posebnih okolnosti vezanih uz predmet nabave tržišno natjecanje nije moguće učinkovito provesti.
Poziv na dostavu ponude iz stavka 1. ovog članka šalje se putem modula jednostavne nabave u EOJN RH.
	U pozivu mora biti određen primjereni rok za dostavu ponude koji ne smije biti kraći od  pet (5) dana od dana objave poziva na dostavu ponude.


3. Jednostavna nabava procijenjene vrijednosti jednake ili veće od 25.000,00 eura (bez PDV-a) za robe i usluge odnosno 45.000,00 eura (bez PDV-a) za radove, a manje od 50.000,00 eura (bez PDV-a) za robe i usluge odnosno 100.000,00 eura (bez PDV-a) za radove

Članak 16. 
U odluci o početku postupka jednostavne nabave moraju biti imenovani članovi stručnog povjerenstva za nabavu koji će pripremiti i provesti postupak jednostavne nabave.

Članak 17.

	U pripremi i provedbi postupka jednostavne nabave iz članka 16. ovog Pravilnika moraju sudjelovati najmanje tri člana stručnog povjerenstva za nabavu od kojih najmanje jedan mora imati važeći certifikat u području javne nabave.
Članovi stručnog povjerenstva za nabavu dužni su potpisati izjavu o postojanju ili nepostojanju sukoba interesa sukladno članku 4. ovog Pravilnika.
 
Članak 18.
Poziv na dostavu ponuda objavljuje se javno u modulu jednostavne nabave u EOJN RH. 
Minimalni rok za dostavu ponuda je pet (5) dana od dana objave poziva na dostavu ponude. 


Članak 19.
	Iznimno od odredbe članka 17. stavka 1. ovog Pravilnika poziv na dostavu ponude može se poslati najmanje jednom gospodarskom subjektu u sljedećim slučajevima:
- kada u provedenom postupku nije dostavljena nijedna ponuda te se postupak jednostavne nabave ponavlja, pod uvjetom da se nisu bitno izmijenili uvjeti i zahtjevi iz prvotnog poziva za dostavu ponuda,
- kada ugovor može izvršiti samo određeni gospodarski subjekt zbog umjetničkih, tehničkih razloga ili zbog zaštite isključivih prava 
- iz razloga iznimne žurnosti izazvane događajima koji se nisu mogli unaprijed predvidjeti te nisu  uzrokovani postupanjem od strane Naručitelja.
Razlozi iz stavka 1. ovoga članka moraju biti obrazloženi u zahtjevu za pokretanje postupka jednostavne nabave upravnog tijela-korisnika nabave. 
Iznimno, uz prethodno pisano obrazloženje odgovorne osobe Naručitelja, poziv na dostavu ponude može se uputiti jednom gospodarskom subjektu kada zbog posebnih okolnosti vezanih uz predmet nabave tržišno natjecanje nije moguće učinkovito provesti..
Poziv na dostavu ponude iz stavka 1. ovog članka šalje se putem modula jednostavne nabave EOJN RH.
	U pozivu mora biti određen primjereni rok za dostavu ponude koji ne smije bit kraći od 5 (pet) dana od dana objave poziva na dostavu ponude.

Članak 20.
	Pri izradi ponude ponuditelj se mora pridržavati uvjeta i zahtjeva iz poziva na dostavu ponude.
	Ponude se dostavljaju putem modula jednostavne nabave u EOJN RH.
Ukoliko se dio ponude ne dostavlja putem modula jednostavne nabave u EOJN RH, u pozivu na dostavu ponude odrediti će se način dostave. 
Ponuditelj može do isteka roka za dostavu ponuda mijenjati svoju ponudu ili od nje odustati. 

Članak 21.
	Na temelju rezultata pregleda i ocjene ponuda odgovorna osoba Naručitelja donosi odluku o odabiru najpovoljnije ponude. 
	Za donošenje odluke o odabiru najpovoljnije ponude dovoljna je jedna valjana ponuda.
Kada se postupak jednostavne nabave provodi slanjem odnosno objavom poziva na dostavu ponude, odluka o odabiru najpovoljnije ponude sa zapisnikom o pregledu i ocjeni ponuda šalje se odnosno objavljuje putem modula jednostavne nabave u EOJN RH. Odluka o odabiru postaje izvršna istekom roka za podnošenje prigovora, odnosno dostavom odluke o odbijanju ili odbacivanju prigovora, ako je isti podnesen.
Ako je poziv na dostavu ponude poslan sukladno člancima 15. i 19. ovog Pravilnika, odluka o odabiru najpovoljnije ponude sa zapisnikom o pregledu i ocjeni ponuda obavezno se bez odgode šalje ponuditelju putem modula jednostavne nabave u EOJN RH Odluka o odabiru postaje izvršna istekom roka za podnošenje prigovora, odnosno dostavom odluke o odbijanju ili odbacivanju prigovora ako je isti podnesen. Rok za podnošenje prigovora počinje teći danom dostave odluke ponuditelju
Članak 22.
	Ako postoje razlozi za poništenje postupka jednostavne nabave iz članka 35. ovog Pravilnika  odgovorna osoba Naručitelja donosi odluku o poništenju postupka jednostavne nabave. 
	Kada se postupak jednostavne nabave provodi slanjem odnosno objavom poziva na dostavu ponude sukladno člankom 18. ovog Pravilnika, odluka o poništenju postupka jednostavne nabave sa zapisnikom o pregledu i ocjeni ponuda, ako postoji, šalje se odnosno objavljuje putem modula jednostavne nabave u EOJN RH, a postaje izvršna sukladno članku 24. ovog Pravilnika. 
Ako je poziv na dostavu ponude poslan sukladno člancima 15. i 19. ovog Pravilnika odluka o poništenju postupka jednostavne nabave sa zapisnikom o pregledu i ocjeni ponuda, ako postoji, obavezno se bez odgode šalje svakom ponuditelju putem modula jednostavne nabave u EOJN RH, a postaje izvršna sukladno članku 24. ovog Pravilnika. 
	Ako je odluka o poništenju postupka jednostavne nabave donesena jer nije pristigla nijedna ponuda, a poziv na dostavu ponude je poslan sukladno člancima 15. i 19. ovog Pravilnika, odluka o poništenju postupka jednostavne nabave obavezno se bez odgode šalje svakom pozvanom gospodarskom subjektu putem modula jednostavne nabave u EOJN RH, a postaje izvršna istekom dana slanja.
	
Članak 23.

Nakon provedenog postupka jednostavne nabave u roku od 30 dana od izvršnosti odluke o odabiru najpovoljnije ponude sklapa se u pisanom obliku ugovor o jednostavnoj nabavi ili okvirni sporazum.
	Ugovor o jednostavnoj nabavi ili okvirni sporazum potpisuje odgovorna osoba Naručitelja.

Članak 24.
Odluka o odabiru odnosno odluka o poništenju postupka jednostavne nabave postaje izvršna istekom roka za podnošenje prigovora. Za postupke jednostavne nabave za koje sukladno ovom Pravilniku nije dopušten prigovor, odluka postaje izvršna danom donošenja odnosno dostavom ponuditelju.
Članak 25.

Okvirni sporazum ne može se sklopiti na rok duži od dvije godine. 
Okvirni sporazum se izvršava sklapanjem ugovora o jednostavnoj nabavi ili izdavanjem narudžbenica.
Ugovor o jednostavnoj nabavi mora se sklopiti, a narudžbenica se mora izdati prije isteka roka na koji je sklopljen okvirni sporazum, ali trajanje pojedinog ugovora ili narudžbenice ne smije biti duže od tri mjeseca od isteka roka na koji je okvirni sporazum sklopljen.


III. ZAJEDNIČKE ODREDBE O PROVEDBI POSTUPAKA JEDNOSTAVNE NABAVE

Članak 26.
	U postupku jednostavne nabave mogu se od gospodarskog subjekta tražiti sljedeće vrste jamstva: 
1. jamstvo za ozbiljnost ponude za slučaj odustajanja ponuditelja od svoje ponude u roku njezine valjanosti, odbijanja potpisivanja ugovora o nabavi odnosno nedostavljanja jamstva za uredno ispunjenje ugovora; 
2. jamstvo za uredno ispunjenje ugovora za slučaj povrede ugovornih obveza; 
3. jamstvo za otklanjanje nedostataka u jamstvenom roku za slučaj da se ne ispuni obveza otklanjanja nedostataka u jamstvenom roku koje ima po osnovi jamstva ili s naslova naknade štete;
4. jamstvo o osiguranju za pokriće odgovornosti iz djelatnosti za otklanjanje štete koja može nastati u vezi s obavljanjem pojedine djelatnosti. 
	Neovisno o sredstvu jamstva koje je traženo gospodarski subjekt može dati novčani polog u traženom iznosu. 
	Jamstvo za ozbiljnost ponude se određuje u apsolutnom iznosu koji ne smije biti viši od 3 % procijenjene vrijednosti nabave (bez PDV-a). 
	Trajanje jamstva za ozbiljnost ponude ne smije biti kraće od roka valjanosti ponude. 
	Jamstvo za ozbiljnost ponude mora se vratiti ponuditeljima u roku od 10 (deset) dana od dana potpisivanja ugovora o jednostavnoj nabavi, a odabranom ponuditelju nakon dostave jamstva za uredno ispunjenje ugovora, ukoliko je traženo, a presliku jamstva pohraniti. 

Članak 27.
	Kriterij za odabir ponude može biti najniža cijena ili ekonomski najpovoljnija ponuda.
	
Ukoliko se kao kriterij za odabir ponude koristi ekonomski najpovoljnija ponuda osim kriterija cijene mogu se koristiti i drugi kriteriji povezani s predmetom nabave kao što su: kvaliteta, tehničke prednosti, estetske i funkcionalne osobine, ekološke osobine, operativni troškovi, kvalifikacije i iskustvo osoblja, rok isporuke ili rok izvršenja, jamstveni rok i drugo, a u zapisniku o otvaranju, pregledu i ocjeni ponuda potrebno je obrazložiti odabranu ponudu.
	.
	Kriteriji za odabir ekonomski najpovoljnije ponude ne smiju biti diskriminirajući, moraju biti povezani s predmetom nabave te moraju omogućiti učinkovito tržišno natjecanje.

Članak 28.
	Naručitelj može izmijeniti ili dopuniti poziv na dostavu ponude do isteka roka za dostavu ponuda, a sve izmjene i dopune bez odgode će se staviti na raspolaganje svim zainteresiranim gospodarskim subjektima na isti način kao i osnovna dokumentacija. 
Za vrijeme roka za dostavu ponuda gospodarski subjekti mogu zahtijevati dodatne informacije, objašnjenja ili izmjene u vezi s pozivom na dostavu ponude.
Naručitelj nije obvezan dati odgovor, dodatne informacije i objašnjenja ako je zahtjev zaprimljen na dan koji je određen kao rok za dostavu ponuda.
	Ako je zahtjev dostavljen pravodobno, dodatne informacije, objašnjenje ili izmjene bez odgode će se staviti na raspolaganje svim zainteresiranim gospodarskim subjektima na isti način kao i osnovna dokumentacija.

Članak 29.
Ako tijekom razdoblja od četiri sata prije isteka roka za dostavu ponude zbog tehničkih ili drugih razloga nije dostupan modul jednostavne nabave u EOJN RH, rok za dostavu ne teče dok traje nedostupnost.
U slučaju nedostupnosti iz stavka 1. ovog članka obavezno se primjereno produžuje rok za dostavu ponude, a izmjene poziva na dostavu ponude radi produženja roka za dostavu ponuda dostavljaju se svim zaineresiranim gospodarskim subjektima na isti način kao i osnovna dokumentacija.



Članak 30.
	 U postupku pregleda i ocjene ponuda od ponuditelja se mogu tražiti dopune odnosno  pojašnjena ponuda.
	Ako se utvrdi računska pogreška u troškovniku ili ponudbenom listu, ponuditelj je dužan dostaviti prihvat ispravka računske pogreške u zatraženom roku. 
Ako istekne rok valjanosti ponude ili jamstva za ozbiljnost ponude, od ponuditelja se mora tražiti njihovo produženje. U tu svrhu ponuditeljima se daje primjereni rok koji ne smije biti kraći od 5 radnih dana.

Članak 31.
Sve tražene dokumente gospodarski subjekti dostavljaju elektroničkim putem u neovjerenoj preslici ili elektroničkoj ispravi. 
Nakon isteka roka za dostavu ponuda od najpovoljnijeg ponuditelja mogu se tražiti izvornici ili ovjerene preslike jednog ili više traženih dokumenata.
	 

Članak 32.
Odluka odnosno obavijest o odabiru najpovoljnije ponude ili odluka odnosno obavijest o poništenju postupka jednostavne nabave donosi se u roku od 20 (dvadeset) dana od dana isteka roka za dostavu ponuda.

Članak 33.
	Izmjene ugovora o jednostavnoj nabavi za vrijeme njegova trajanja dozvoljene su pod uvjetom da se ne mijenja pravna priroda ugovora te da ugovorena vrijednost nabave i ukupna vrijednost svih izmjena bez PDV-a ne prelaze vrijednost nabave za koju ne postoji obveza primjene Zakona o javnoj nabavi. 
	Na odgovornost ugovornih strana za ispunjenje obveza iz ugovora o jednostavnoj nabavi primjenjuju se odgovarajuće odredbe Zakona o obveznim odnosima.

Članak 34.

	Sva dokumentacija vezana za provođenje postupka jednostavne nabave mora se čuvati najmanje četiri (4) godine.

Članak 35.
	Postupak jednostavne nabave mora se poništiti ako: 
1. postanu poznate okolnosti zbog kojih ne bi došlo do pokretanja postupka jednostavne nabave da su bile poznate prije 
2. postanu poznate okolnosti zbog kojih bi došlo do sadržajno bitno drugačijeg poziva na dostavu ponude da su bile poznate prije; 
3. nije pristigla nijedna ponuda; 
4. nakon isključenja ponuditelja i/ili odbijanja ponuda ne preostane nijedna valjana ponuda;
5. cijena najpovoljnije ponude veća je od procijenjene vrijednosti nabave, a manja je od pragova za javnu nabavu male vrijednosti, osim ako Naručitelj ima ili će imati osigurana sredstva;
6. cijena svih ponuda u postupku jednostavne nabave je jednaka ili veća od pragova za javnu nabavu male vrijednosti.

IV. PRAVNA ZAŠTITA ZA NABAVE PROCIJENJENE VRIJEDNOSTI VEĆE OD 15.000,00 EURA

Članak 36.

Ponuditelj koji je sudjelovao u postupcima nabave procijenjene vrijednosti veće od 15.000,00 eura (bez PDV-a) može Naručitelju podnijeti prigovor na odluku o odabiru najpovoljnije ponude odnosno odluku o poništenju postupka jednostavne nabave u roku od tri (3) dana od dana dostave odluke.
Prigovor se podnosi odgovornoj osobi Naručitelja putem modula jednostavne nabave u EOJN RH.
Prigovor mora sadržavati najmanje:
	- podatke o gospodarskom subjektu koji podnosi prigovor,
	- naziv predmeta nabave i evidencijski broj nabave,
 	- kratko obrazloženje činjenica i navoda na kojima se prigovor temelji.

	Odgovorna osoba Naručitelja imenuje Povjerenstvo za razmatranje prigovora u postupcima jednostavne nabave sastavljeno od tri (3) člana od kojih najmanje jedan (1) član posjeduje važeći certifikat iz područja javne nabave.

Na temelju prijedloga Povjerenstva za razmatranje prigovora u postupcima jednostavne nabave odgovorna osoba Naručitelja donosi odluku o prigovoru te obavještava podnositelja prigovora u roku od sedam (7) dana od dana zaprimanja prigovora putem modula jednostavne nabave u EOJN RH.

Odlukom se može:
	-  odbaciti prigovor ako nije pravodoban, nije dopušten, ili nije izjavljen od ovlaštene osobe,
	-  odbiti prigovor kao neosnovan,
	- prihvatiti prigovor te naložiti otklanjanje nepravilnosti ili poništenje postupka jednostavne nabave. 

Postupak odlučivanja o prigovoru iz ovoga članka nije upravni postupak, a odluka odgovorne osobe Naručitelja nema svojstvo upravnog akta.


V. PRIJELAZNE I ZAVRŠNE ODREDBE 

Članak 37.
Postupci jednostavne nabave pokrenuti do stupanja na snagu ovog Pravilnika dovršiti će se prema odredbama Pravilnika koji je bio na snazi u trenutku započinjanja postupka nabave.
Članak 38

Danom stupanja na snagu ovoga Pravilnika prestaje važiti Pravilnik o provedbi postupaka jednostavne nabave („Službeni glasnik Općine Zemunik Donji“ 26/24).


Članak 39.
Ovaj Pravilnik stupa na snagu osmog dana od dana objave u „Službenom glasniku Općine Zemunik Donji“, a primjenjuje se od 01. rujna 2026. godine.

Ovaj Pravilnik i sve njegove kasnije izmjene i dopune objavit će se u Elektroničkom oglasniku javne nabave Republike Hrvatske i na internetskoj stranici Općine Zemunik Donji

KLASA: 
URBROJ: 
Zemunik Donji, _____________2026. godine

